作者:趙必��
標題:賀新郎
內容:低唱芙蓉菊。有吟翁、坐擁紅嬌，宴黃金屋。恰則紱鱗三日後，燦燦晬盤珠玉。不待夢、燕懷楓腹。自是嫦娥分桂種，伴靈椿、千歲延清福。回笑我，龜藏六。歸歟老圃鋤春綠。吾菟裘、三徑荒苔，一庭瘦竹。欲隱貧無山可買，聊爾徜徉盤谷。更管甚、雲臺玉局。緊閉柴門傳語客，道主人、高枕南窗曲。有酒蟹，此生足。